**GAILESTINGASIS SAMARIETIS ŠIANDIEN...**

**(2 skaidrė)** Daugelis yra girdėję Šventojo Rašto pasakojimą apie gailestingąjį samarietį. Jame Jėzus parodo, su kokia didžiule meile samarietis rūpinosi bėdos ištiktu nepažįstamuoju. Kas tas gailestingasis samarietis šiandien ir kokių bėdų esame kamuojami? O gal aš galiu būti gailestinguoju samariečiu? Kaip atsakymą į iškeltus klausimus yra būtina aptarti dvasinio palydėtojo pašaukimą, kuris ir yra tas gailestingasis samarietis šiandien, bei skleisti žinią apie Gerojo Samariečio Bendruomenę bei jos veiklas, ypatingai apie rekolekcijas „Mylėti ir atleisti“.

Savo pranešimą noriu pradėti nuo Gerojo Samariečio Bendruomenės pristatymo, kurią išties drąsiai galima vadinti dvasinių palydėtojų bendruomene. „Mirsiu, bet tam žmogui neatleisiu...“. Turbūt kiekvienam iš mūsų yra tekę girdėti tokius žodžius. Kaip ir daug švelnesnius, ne taip supurtančius savo kategoriškumu: „Norėčiau jam atleisti, bet nepajėgiu...“. Atleisti savo „kaltininkams“ nėra lengva. Mes nešiojame nuoskaudas tarsi sunkią naštą, kenčiame nuo to patys ir kankiname aplinkinius žmones. Tiesa, kartais pamėginame atleisti, kartais, atrodo, kad tai pavyko. Bet užtenka mažiausio prisilietimo prie senos žaizdos, ir pyktis, pagieža, bejėgiškumo jausmas, keršto troškimas vėl atgyja. O kadangi didžiausias (tiek subjektyviai, tiek objektyviai) emocines skriaudas patiriame vaikystėje, labai dažnai tas mažas nuskriaustas vaikas vėl ir vėl pravirksta mumyse, nors mums jau trisdešimt, penkiasdešimt ar dar daugiau metų... Neatleidimas, nuoskaudų laikymas širdyje ne tik ardo mūsų santykius su kitais žmonėmis, bet ir stabdo mūsų ėjimą link Dievo, ryšio su juo augimą: mes negalime išsivaduoti iš tų praeities gniaužtų, į kuriuos patys save įspraudžiame, negalime visiškai pasitikėti Dievu, atsiduoti jam, atsiverti jo malonės veikimui. Prancūzas jėzuitas t. **Edouard‘as Gueydan**, ilgus metus vadovavęs ignaciško pobūdžio rekolekcijoms įvairiose vietose įvairių žmonių grupėms, pastebėjo, jog net per rekolekcijas neretai nutinka, kad žmogus iš visų jėgų stengiasi išeiti iš savęs, atsiverti Dievo meilei, bet kažkokia neperžengiama kliūtis jį sulaiko vis toje pačioje vietoje. Gilindamasis į tai dvasiniuose pokalbiuose su rekolektantais, jis suvokė, kad labai dažnai toji kliūtis yra būtent per gyvenimą patirtų nuoskaudų neatleidimas. Tada jam kilo mintis remiantis ignaciškuoju dvasingumu parengti tam tikrą vidinių žaizdų gydymo metodą, kurį jis pavadino Meilės ir atleidimo keliu. Anot t. Edouard‘o, tai nėra stebuklingas „receptas“, išgydantis nuo visų vidinių žaizdų. Veikiau tai sunkus širdies atsivertimo darbas, reikalaujantis pakeisti savo mąstyseną ir nuostatas tų žmonių, kurie įskaudino, neparodė meilės ir dėmesio, atstūmė ar paniekino, atžvilgiu. Eidamas šiuo keliu, žmogus įsižiūri į Dievo gailestingumą ir meldžia jo malonės išmokti žvelgti į savo „priešą“ taip, kaip Jėzus. T. Edouard‘ui ir jo bendradarbiams dvasiniams palydėtojams per vieną maldos susitikimą Dievas įkvėpė mintį įkurti broliją (Fraternité) arba bendruomenę, kurios narių tikslas būtų padėti tiems, kas nori eiti šiuo meilės ir atleidimo keliu. Kontempliuojant palyginimą apie gailestingąjį samarietį ir žvelgiant į ikoną, kurioje pats Kristus švelniai prisiliečia prie sužeisto keliauninko, gimė ir bendruomenės vardas: Fraternité du Bon Samaritain... Apvaizdos lėmimu T. Edouard‘as dar prieš atsirandant Gerojo Samariečio bendruomenei ne kartą buvo atvykęs į Lietuvą, vedė aštuonių dienų rekolekcijas įvairioms grupėms ir taip pat seminarus dvasiniams palydėtojams. Įdomu, kad pačios pirmosios Meilės ir atleidimo kelio rekolekcijos vyko būtent Lietuvoje 2004 m. rudenį, dalyvaujant Gerojo Samariečio bendruomenės bendraįkūrėjams Thierry ir Marie-Joelle iš Prancūzijos. Jų teigimu, šios rekolekcijos skirtos ne vien tam, kad išgytume emociškai, bet kad galėtume išgyventi tikrą susitikimą su Viešpačiu ir jo gailestingumu, kad galėtume stoti į atleidimo priešams kelią ir vėl tapti Dievo vaikais. Tai susitikimas su Dievo gailestingumu pačiuose intymiausiuose mūsų sužeidimuose, mūsų užsisklendime, vienatvėje, neviltyje, baimėje, pagiežoje, neapykantoje… Galutinis rekolekcijų tikslas – visa savo esybe: kūnu, psichika ir dvasia atsiliepti į Dievo kvietimą patirti Jo meilę, skirtą visiems Jo vaikams. Sužeistam žmogui paprastai yra nelengva pripažinti, jog yra sužeistas, ir leisti, kad Jėzus aplankytų sužeistas vietas. Atleidimo rekolekcijos padeda atsižadėti iliuzijos, kad galime patys „susitvarkyti“ su savo emocinėmis žaizdomis. Leisdami savo atleidimui pereiti per Kristaus Širdį, mes gauname jo meilės dovaną: galime gailestingumo kupinu žvilgsniu pažvelgti į tuos, kurių iki šiol galbūt nekentėme. Tai laisvės kelias, nes surasta ir mylinčio Dievo akivaizdoje išsakyta tiesa apie save ir tuos, kurie mus įskaudino, padaro mus laisvus ir galinčius mylėti.

Kadangi tai yra nelengvas kelias, kurio nueiti pats vienas žmogus dažniausiai nepajėgia, jam reikalingi pagalbininkai, tarsi Gailestingasis Samarietis pasilenkiantys prie sužeisto žmogaus, sutvarstantys jo žaizdas, nugabenantys į užeigą, negailėdami savęs slaugantys sužeistąjį, kol jis vėl atsistos ant kojų ir galės keliauti toliau. „Labai svarbu, kad nesu viena. Tokia didžiulė dovana jausti šalia savęs žmogų, kuris atleidime tave taip stipriai palaiko. Dar nemoku Jėzaus taip jausti, todėl labai svarbu gyvas žmogus...“ *(Iš Meilės ir atleidimo rekolekcijų dalyvių liudijimų)*. Neretai būtent tie žmonės, kurie patys praėjo Meilės ir atleidimo kelią, pajunta širdyje raginimą įsijungti į tarnystę sužeistos širdies žmonėms, laukiantiems, kad kas nors su dėmesiu ir meile prieitų prie jų ir leistų vėl paragauti gyvenimo džiaugsmo.

Gerojo Samariečio bendruomenės nariais gali būti kunigai, pasauliečiai, vienuoliai. Priklausyti bendruomenei galima keleriopai. Vieni yra besimeldžiantys nariai. Jie lydi savo malda tuos žmones, kurie ruošiasi atleidimo liturgijai, ir tuos, kurie jiems padeda, ypač karštai melsdamiesi tą savaitę, kai kur nors pasaulyje vyksta Atleidimo rekolekcijos. Kiti ruošiasi dvasinio palydėjimo tarnystei, o tam reikia laiko, nes turi praeiti keletą pasirengimo etapų. Šiuo metu Lietuvoje jau yra penkiolika palydėtojų, galinčių padėti žmonėms nueiti šį Meilės ir atleidimo kelią, o iš viso Gerojo Samariečio bendruomenė Lietuvoje vienija apie šešiasdešimt narių.

Lietuvos Gerojo Samariečio bendruomenė palaiko glaudžius ryšius su Prancūzijos ir Šveicarijos bendruomenėmis: kasmet vieną arba du kartus keletas narių iš Lietuvos vyksta į visuotinę asamblėją, kuri dažniausiai vyksta Prancūzijoje.

Lietuvoje Meilės ir atleidimo rekolekcijos vyksta keturis-penkis kartus per metus. Dažniausiai būna neįmanoma sutalpinti visų norinčių jose dalyvauti.  Pati geriausia reklama – tie žmonės, kurie išgyveno atleidimo stebuklą: „Turbūt reikėtų kiekvienoje santuokos išregistravimo vietoje, taip pat žmogaus mirties įregistravimo vietose išdėlioti koordinates, kur galima atlikti atleidimo maldą“ *(Iš Meilės ir atleidimo rekolekcijų dalyvių liudijimų)*. Ar su dvasiniu palydėjimu galima susidurti tik rekolekcijų metu? Ne. Dvasinis palydėjimas, dar kitur vadinamas dvasinis vadovavimas atskleidžia asmens ryšį su Dievu, Dievo patyrimą kasdieniame gyvenime. Per dvasinį palydėjimą asmeniui norima padėti augti meile Dievui ir žmonėms, išsiugdyti glaudesnį ryšį su Dievu ir visa tikrove. Ar gali būti didesnis gailestingumas ir meilė, kaip kitam padėti susitikti Dievą, tiksliau Dievui per save susitikti tą, kuriam reikia gydančio prisilietimo.

**(3 skaidrė)** Tai kas gi yra dvasinis palydėjimas? Ir kas galime būti dvasiniais palydėtojais? Per pastaruosius kelerius metus imta jausti vis didesnį individualios dvasinės pagalbos poreikį. Šis reiškinys atsiranda vienu metu daugelyje vietų ir plinta nepaisydamas geografinių, konfesinių ir profesinių ribų. Tokia vidinės gelmės paieška savo ruožtu padidino dvasinių palydėtojų tikėjimo kelyje poreikį. Įprastiniai pastoracinės ir psichologinės būdai pasirodė nevisada tinkami šiam uždaviniui spręsti. Dėl to ėmė atgimti tai, kas krikščioniškojoje tradicijoje vadinama “dvasiniu palydėjimu”. Tokios individualios pagalbos ieško įvairūs žmonės - pamaldūs ir ieškantys, vienuoliai ir pasauliečiai, vyrai ir moterys, ganytojai ir gydytojai, katalikai ir nekatalikai. Yra daug priežasčių, kodėl šiandien žmonės ieško individualios dvasinės pagalbos. Ne vienas jaučiasi atsidūręs audringoje dvasinio alkio jūroje. Šiam dvasiniam alkiui augant, neišvengiama, jog daugelis ieškos kelionės bendražygių, kurie palydės nelengvoje kelionėje, ieškos tokio palydėtojo, kuris visų pirma dėmesį skirs “dvasiniam “ asmens matmeniui, būtent žmogaus santykiui su Dievu.

**(4 skaidrė)** Plačiąja prasme dvasinis palydėjimas yra visa tai, kas padeda žmogui vienytis su Dievu: pamokslai, mokymas, perspėjimas, liturgija, šelpimas ir t. t. Tačiau istorijos eigoje dvasinis palydėjimas įgavo labiau specializuotą prasmę. Dvasinio palydėjimo tarnystė yra dvasinio vedimo forma, kai patarimo dovana perduodama iš anksto apgalvotais, individualizuotais ir įvairiais būdais. Pašaukti, apdovanoti bei patyrę asmenys tokią pagalbą teikia tiems, kurie trokšta daugiau suprasti bei būti pasirengę geriau atsiliepti į tai, ką sako Dievo Dvasia, vadovaujanti jiems per patirtis bei santykius, kurie, išsakyti maldoje, sudaro jų kasdienio gyvenimo įžvalgumą. Pamėginkime išskleisti šį apibrėžimą. Patarimo dovana perduodama per tarpininką. Tai vyksta per abipusiškus mainus, abiem pusėms maldingai atsivėrus Šventosios Dvasios dovanai. Abi pusės yra patarimo dovanos gavėjos.

Čia dar tikrai reikėtų priminti, kad žmonės, siūlantys dvasinį palydėjimą, privalo būti dėmesingi Šventosios Dvasios poveikiui jų pačių gyvenimui. Padėdamas kitiems įsiklausyti į Šventąją Dvasią, praturtėti gali ir pats palydėtojas. Daugelis vykdžiusiųjų šią tarnystę gali paliudyti malonę, gaunamą duodant.

Tad, kas gi gali būti dvasiniu palydėtoju? Kiekvienas trokštantis ir prašantis ir atsiveriantis Dievo malonėms, jau yra dvasinis palydėtojas, nes nėra tokių, kurie yra atleisti nuo gailestingumo darbų artimui ir, kurie neturi progų juos daryti. Visgi, kaip tarnystė, dvasinis palydėjimas suponuoja atsaką į malonės siūlymą ir naudojasi šiai tarnybai suteiktomis malonės dovanomis ir, jei nesame atviri šioms malonėms, tuomet šios tarnystės atsakomybė bus per sunki. Kad dovanos būtų kuo vaisingesnės bei veiksmingesnės, reikalingas atitinkamas pasirengimas ir priežiūra.

Kalbant apie būsimą palydėtoją kai kurie teigiami ženklai būtų šie: a) kitų žmonių noras pasirinkti jį dvasiniu palydėtoju; b) tam tikras susitaikinimo su savimi lygis ir savęs pažinimas, apimantis savo silpnybių bei dovanų suvokimą; c) asmeninė gyvenimo, maldos ir dvasinio palydėjimo patirtis; d) pastangos įgyti tarnystei reikalingų įžvalgų bei įgūdžių; e) pagarba Dievo slėpiniui bei kitiems žmonėms.

Kai kurie neigiami (bet nebūtinai kelią užkertantys) ženklai būtų: a) pernelyg didelis poreikis būti reikalingam; b) pernelyg didelis poreikis kontroliuoti kitų gyvenimą; c) nepatenkintas artimumo poreikis.

Visgi nereiktų pamiršti ir palydimojo. Kalbant apie būsimą palydimąjį: ar jis tikrai tinkamas kandidatas dvasinei pagalbai gauti? Kai kurie teigiami ženklai: a) troškimas teikti didžiausią pirmenybę Dievui savo gyvenime (bent jau norėti to trokšti); b) rimtas troškimas siekti sąmoningos tikėjimo kelionės; c) pasiryžimas užbėgti už akių viskam, kas galėtų trukdyti santykiams su Dievu; d) pasiryžimas imtis šį troškimą lydinčios disciplinos, pavyzdžiui, reguliariai melstis.

Kai kurie neigiami ženklai: a) kartais beveik nesąmoningas draugo, "terapeuto" ar klausytojo ieškojimas vienatvei palengvinti; b) dvasinio palydėjimo paieška iš pareigos.

**(5 skaidrė)** „Palydėti“ – tai ne kitą už nosies vedžioti, bet padėti palydėjimo siekiančiam žmogui nepaklysti kelionėje. Dvasinis palydėjimas reikalauja ir patarinėjimo įgūdžių, susijusių su šia tarnyste. Be to, reikia mokėti elgtis su kiekvienu asmeniu kaip su individu ir suprasti, kad kiekvienas santykis (Dievas – žmogus – Dievas) yra nepakartojamas ir unikalus. Dvasinis palydėjimas padeda žmonėms atkreipti dėmesį į netikėtus susitikimus su Dievu kasdienybėje. Ir palydėtojas, ir vadovaujamasis turėtų gerbti Dievo buvimo slėpinį. Viena svarbiausių asmens santykio su Dievu ypatybių yra suvokimas, kad Dievo buvimas nepagaunamas ir priešinasi bet kokiam manipuliavimui. Dievo neįmanoma įsprausti į jokį įvaizdį ar sampratą.

**(6 skaidrė)** Kas vyksta dvasinio palydėjimo metu?

**( 7 skaidrė)** 1. *Klausymas*. Turbūt tai pats svarbiausias sugebėjimas (ar menas) – atidus, pagarbus įsiklausymas į nuostabiai atsiskleidžiančią asmens ryšio su Dievu ir žmonėmis paslaptį. Tai klausymasis ne tik ausimis, bet ir širdimi. Ne tik žodžių, bet ir melodijos. Girdėjimas, ką asmuo sako, gali daugiau negu bet kas padėti pažinti jo ar jos gyvenime esantį Dievą. Todėl palydėtojas turi atidžiai klausyti, be reikalo nekalbėti. Taigi vienas pagrindinių jo uždavinių – būti nuošaly, netrukdyti Dievo Dvasiai veikti kito asmens gyvenime.

**( 8 skaidrė)** 2. *Paryškinamas Dievo įvaizdis*. Asmens gyvenimo būdas ir kryptis labai daug priklauso nuo Dievo įvaizdžio. Nors ir išpažindami tikėjimą asmeniniu, gailestingu Dievu, kai kurie žmonės lieka deistais (tai yra jie laiko, kad Dievas yra nutolęs nuo jų kasdienio gyvenimo) arba mirtinai Jo bijo.

**( 9 skaidrė)** 3. *Padedama žmonėms atskleisti išgyvenimus*. Svarbus dvasinio augimo bruožas – mokėjimas apmąstyti kasdienes patirtis. Kažkas yra pasakęs, kad gyvenimas be apmąstymo yra niekam tikęs. Dievo malonės išgyvenimas, gyvenimas tikėjimu – tai nuolatinė tikrovė. Tačiau neapmąstyta ji yra pirminės stadijos, primityvi. Daugeliui žmonių reikalinga pagalba religinei žmogiškųjų patirčių dimensijai atrasti, kitaip sakant, – geras dvasinis palydėtojas.

**( 10 skaidrė)** 4. *Identifikuojama, išryškinama asmens vertybių sistema*. Asmuo dvasiškai bręsta, auga tiek, kiek gyvena pagal pasirinktąsias vertybes. Dvasinis brendimas reikalauja ne tik identifikuoti vertybes, bet ir nustatyti prioritetus. Šitam vertybių išdėstymui reikalinga kito žmogaus pagalba. Svarbu, kad vertybės būtų ne dvasinio palydėtojo primestos, bet laisvai pasirinktos. Ugdant krikščioniškąjį dvasingumą, reikia nuolat turėti galvoje evangelines vertybes, kurios padėtų teisingai įvertinti pasirinktąsias vertybes.

**( 11 skaidrė)** 5. *Asmens gerųjų savybių įvertinimas*. Palydėtojas turi pamatyti ir įvertinti asmens gerąsias savybes, prigimtines dovanas. Daugeliui žmonių šioje srityje reikia pagalbos. Dažnai tos dovanos lieka nepastebėtos, neįvertintos dėl nepakankamos pagarbos sau. Taip pat svarbu įvertinti ir asmens dvasines įžvalgas, dvasines dovanas.

**( 12 skaidrė)** 6. *Prieštaravimas*. Dvasinis palydėtojas ne tik įvertina, bet ir prieštarauja kai kuriems asmens požiūriams. Tam tikru būdu prieštaraudamas, jis turi priversti vadovaujamąjį giliau susimąstyti, keisti savo žvilgsnį į gyvenimą ar konkrečias problemas. Kad asmuo galėtų įsiklausyti į Dvasios balsą savo širdyje, jis turi tapti laisvas. Geras palydėtojas privalo padėti pažinti tas sritis, kur asmuo nesijaučia laisvas. Prieštaravimas turi pasižymėti meile ir švelnumu.

**( 13 skaidrė)** 7. Dvasių skyrimas. Dvasinis palydėtojas ypač turi kreipti dėmesį į vidinius sielos sujaudinimus, paskatas, verčiančias asmenį apsispręsti; imtis konkrečių veiksmų. Jis turi išnagrinėti vidinių išgyvenimų šaltinius ir kryptingumą, padėti išaiškinti norimų daryti pasirinkimų priežastis, motyvus, atpažinti tikrąjį ir netikrąjį (užmaskuotą) gėrį.

**( 14 skaidrė)** 8. *Mokymas*. Gali būti, kad asmuo nesupranta kai kurių dalykų, susietų su dvasiniu augimu. Nors dvasiniai plydėtojai nėra mokytojai, tačiau kartais, esant reikalui, gali asmenį informuoti, pamokyti. Mokydamas palydėtojas turi suprasti, kad jis privalo ne tik kitus mokyti, bet ir pats būti mokomas.

**( 15 skaidrė)** 9. *Pagalba esant dvasiniai sausrai, tamsai*. Kiekvienas asmuo, ieškantis dvasinės gelmės, glaudesnio ryšio su Dievu, gali patirti dvasinę sausrą. Daugelis žmonių išsigąsta sunkumų, praranda norą siekti gilesnės vienybės su Dievu, nusprendžia pasitenkinti vidutiniškumu. Vadovas turi padėti asmeniui, ieškančiam dvasinio vadovavimo, įveikti dvasiniame kelyje pasitaikančius sunkumus.

**( 16 skaidrė)** 10. *Malda*. Dievo Dvasia veikia kiekvieno asmens gyvenime. Ji yra tikrasis dvasinis palydėtojas. Prieš pokalbį ir po jo naudinga pasimelsti.

Ir pabaigti noriu štai tokia mintimi. Dvasinis palydėtojas turi taip lydėti žmogų, kad jo jam vis mažiau reiktų, nes kiekvienas mūsų privalo išmokti kliautis tik Dievu ir daugiau neieškoti savojo „Elijo“- dvasinio palydėtojo. Juk Dievas tikrai neplanuoja, kad kažkas užimtų Jo vietą.